Document ID: 32003R1795

32003R1795
L 262/13
JURNALUL OFÍCIAL AL UNIUNII EUROPENE
REGULAMENTUL (CE) NR. 1795/2003 AL COMISIEI
din 13 octombrie 2003
de modificare a anexei VI la Regulamentul (CE) nr. 1493/1999 al Consiliului în ceea ce privește vinurile de calitate produse în regiuni determinate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 806/2003 (2), în special articolul 58,
întrucât:
(1)
Punctul D.1. din anexa VI la Regulamentul (CE) nr. 1493/1999 prevede că v.c.p.r.d. pot fi obținute numai din struguri care aparțin soiurilor de viță-de-vie menționate în lista statului membru producător și care se recoltează în regiunea specificată.
(2)
Cu toate acestea, punctul D.2 din aceeași anexă prevede că, până la 31 august 2003, în cazul unei practici tradiționale reglementate de dispoziții speciale ale statului membru producător, acest stat membru poate permite obținerea, în anumite condiții, prin autorizări exprese, supuse unor controale corespunzătoare, a unui v.s.c.p.r.d. prin adăugarea la produsul de bază din care este obținut vinul a unuia sau mai multor produse din sectorul vitivinicol care nu sunt originare din regiunea determinată a cărei denumire o poartă vinul.
(3)
Italia a aplicat această derogare la prepararea v.s.c.p.r.d. „Conegliano-Valdobbiadene” și „Montello e Colli Asolani”. Întrucât derogarea expiră la 31 august 2003 și producătorii de vin au justificat necesitatea prelungirii, cu o perioadă limitată de timp, a acestei derogări, pentru a le permite să aducă ajustările structurale necesare metodei tradiționale de producere a acestor vinuri, derogarea ar trebui prelungită până la 31 august 2005.
(4)
Prin urmare, Regulamentul (CE) nr. 1493/1999 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
La punctul D.2 din anexa VI la Regulamentul (CE) nr. 1493/1999, primul paragraf se înlocuiește cu următorul text:
„Prin derogare de la punctul 1 litera (a), în cazul unei practici tradiționale reglementate de dispoziții speciale ale statului membru producător, acest stat membru poate permite, până la 31 august 2005, prin autorizări exprese, supuse unor controale corespunzătoare, obținerea unui v.s.c.p.r.d. prin adăugarea la produsul de bază din care este obținut vinul a unuia sau mai multor produse din sectorul vitivinicol care nu sunt originare din regiunea determinată a cărei denumire o poartă vinul, cu condiția ca:”.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 septembrie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 octombrie 2003.

Labels: 18
17
15